钦定古今图书集成/历象汇编/历法典/第098卷 > 梁
## 钦定古今图书集成/历象汇编/历法典/第098卷 > 梁

### 武帝天监六年始以百刻分配十二辰

按《梁书武帝本纪》，不载　按《隋书天文志》：“天监六年，
武帝以昼夜百刻分配十二辰，辰得八刻，仍有馀分。
乃以昼夜为九十六刻。一辰有全刻八焉。”

按梁《漏刻经》，漏刻之作，盖肇于轩辕之日，宣乎夏商
之代。又云：“至冬至昼漏四十五刻。”冬至之后，日长九
日加一刻，以至夏至昼漏六十五刻，夏至之后，日短
九日减一刻。或秦之遗法，汉代施用。

按《通典》：“天监六年，以旧漏乖舛，敕员外郎祖常制之。
漏刻成，太子中书舍人陆倕为文焉。”

按陆倕《新漏刻铭》注：“梁天监六年，上造新漏，以旧漏
给官。”

### 大同十年改漏为一百八刻

按《梁书武帝本纪》，不载。　按《隋书天文志》，“大同十年
又改用一百八刻。依《尚书考灵曜》昼夜三十六顷之
数，因而三之。冬至昼漏四十八刻，夜漏六十刻。夏至
昼漏七十刻，夜漏三十八刻。春秋二分，昼漏六十刻，
夜漏四十八刻。昏旦之数各三刻。”先令祖暅为《漏经》，
皆依浑天黄道日行去极远近，为用箭日率。